ཕྲན་གྱི་རྨོངས་བློར་གལ་ཏེ་བརྡ་སྤྲོད་ཀྱི་ཆེད་དུ་བརྡ་སྤྲོད་ལ་ཞིབ་འཇུག་བྱས་ན་སྔོན་གྱི་མཁས་དབང་ཉུང་ཤས་ཤིག་གིས་གསུངས་པ་བཞིན།རང་རེའི་འོས་འགན་ནི་སྔོན་བྱོན་མཁས་དབང་སོ་སོའི་དགོངས་པའི་མཐིལ་ཇི་བཞིན་རྟོགས་པར་འབད་བརྩོན་བྱེད་རྒྱུ་དེ་ཁོ་ན་ཡིན་མོད།འོན་ཀྱང་ད་ཆ་བོད་ཆོལ་ཁ་གསུམ་ལ་སྤྱི་སྐད་ཀྱི་དགོས་མཁོའི་དབང་གིས་ཡིག་སྐད་ཀྱི་བརྡ་སྤྲོད་ད་འཕེལ་རྒྱས་ཀྱི་བསམ་བློས་སྐུལ་དགོས་པ་ལས།སྔར་བཞིན་མཁས་དབང་དེ་དག་སོ་སོའི་དགོངས་ཚུལ་གྱི་མཐིལ་ཇི་བཞིན་རྟོགས་པ་གཅིག་པུས་འགྲིག་ཐབས་མེད།དེ་ཡང་རྗེ་ཙོང་ཁ་པ་ཆེན་པོས།གཞུང་ལུགས་ཆེ་ལ་ལོ་མང་སྦྱངས་པ་ཡི།།གྲོགས་དག་རང་གི་ནོར་བུ་རིན་པོ་ཆེ།།དོར་ནས་གཞན་གྱི་མཆིང་བུ་མ་ལེན་པར།།རང་ལ་རིན་ཆེན་ཡོད་པ་མཁྱེན་པར་མཛོད།།ཞེས་གསུངས་པ་ལྟར་མཁས་དབང་མང་པོའི་དགོངས་ཚུལ་སྣ་ཚོགས་ཀྱིས་རང་ཉིད་ཀྱི་མགོ་བོ་མི་འཁྲུལ་བར་བྱས་ཏེ་བཞེད་པ་མི་འདྲ་བ་དེ་དག་ལ་རང་ཉིད་ཀྱི་རྣམ་དཔྱོད་ཀྱིས་ལེགས་པར་དཔྱད་དེ་རང་ལུགས་ཤིག་འདོན་དགོས་པར་བསྟན།དེར་བརྟེན་བརྡ་སྤྲོད་ཀྱི་གཞུང་ལས་བདག་སྒྲའི་ངོས་འཛིན་སྟངས་ཐད་མཁས་དབང་ག་གེ་མོ་ཞིག་གི་གསུང་ལ་མཐའ་གཅིག་་ཏུ་ཆ་འཇོག་མི་ཉན་པར།མཁས་དབང་རྣམས་ཀྱི་དགོངས་ཚུལ་དེ་དག་གཤིབ་བསྡུར་གང་ལེགས་ཀྱིས་སྙིགས་དོར་བཅུད་ལེན་བྱས་ཏེ་སྤྱི་སྐད་ཀྱི་འགྲོས་དང་ཅུང་མཐུན་པའི་བདག་སྒྲ་ཞིག་གཏན་ལ་དབབ་དགོས།དེར་སྔོན་བྱོན་མཁས་དབང་རྣམས་ཀྱི་བཞེད་པར་ཕྱོགས་བསྡོམས་བྱས་ན་བདག་སྒྲ་དངོས་ནི་མིང་གང་རུང་གི་མ་མཐའ་ན།སྔར་ཅི་རིགས་སྦྱར་མེད་པར་དེ་རིགས་གསར་དུ་སྦྱར་ཚེ།དངོས་པོའམ་བྱ་བའམ་ཁྱད་ཆོས་གང་ཞིག་གང་ཟག་གང་ལ་ཡོད་པར་གྱུར་པའི་ཆ་ནས་བདག་པོའི་དོན་ཅན་དུ་སོང་བ་ཞིག་ཡིན་པ་དང་།ང་ཆོས་དེའི་ཐོག་ཏུ་གོང་ས་སྐྱབས་མགོན་སྐུ་ཕྲེང་བཅུ་གསུམ་པ་ཆེན་པོས་མཛད་པའི་ཡི་གེའི་མདོ་ནས་ཁ་བསྐངས་པའི་བདག་སྒྲ་རྗེས་མཐུན་པ་ཅན་ལྡན་མཁན་གསུམ་བདག་སྒྲ་དངོས་ནང་ཁ་གསབ་བྱས་ན་འདི་ལྟ་སྟེ།